《侍太子九日宴玄圃诗》
南北朝·王俭

明明储后，冲默其量。徘徊礼乐，优游风尚。微言外融，几神内王。

就日齐晖，仪云等望。本茂条荣，源澄流洁。汉称间平，周云鲁卫。

咨我藩华，方轶前轨。秋日在房，鸿雁来翔。寥寥清景，霭霭微霜。

草木摇落，幽兰独芳。眷言淄苑，尚想濠梁。既畅旨酒，亦饱徽猷。

有来斯悦，无远不柔。

作者简介：（452—489）南朝齐琅邪临沂人，字仲宝。王僧绰子。生而父遇害，袭爵豫宁侯。宋明帝时，选尚阳羡公主，拜驸马都尉，历官秘书丞。后从萧道成(齐高帝)，迁右仆射，领吏部。入齐，封南昌县公。礼仪诏策，皆出俭手。齐武帝永明年间，领丹阳尹、国子祭酒。于宅中开学士馆，以四部书充其家藏。官至中书监。俭精研《三礼》，有《元徽四部书目》、《古今丧服集记》，并依《七略》作《七志》。卒谥文宪。明人辑有《王文宪集》。